Charles Guiteau

Charles Guiteau (født 8. september 1841 i Freeport i Stephenson County i Illinois, død 30. juni 1882 i Washington DC) var en amerikansk jurist som myrdet USAs president James A. Garfield. Han ble henrettet ved henging. 

Liv og virke
Bakgrunn, omvekslende liv
Guiteau var født i delstaten New York i 1841. Faren var en kontorist med fransk familiebakgrunn og en strengt religiøs mann. 

Da han i 1859 arvet penger, la han planer om å studere ved University of Michigan. Disse studiene ble det ikke noe av, men ti år senere lyktes det ham etter egenstudier å kvalifisere seg som advokat i Illinois. I mellomtida hadde han tilbrakt tid i det religiøse samfunnet Oneida Community, grunnlagt av John Humphrey Noyes, som også Guiteaus far hadde vært tilhenger av. Dette var et slags kristensosialistisk samfunn som praktiserte felles eierskap til eiendelen, felles barneoppdragelse og stor frihet i seksuelle forbindelser. etter en tid brøt Guiteau helt med dette samfunnet.   

Han giftet seg i 1869 og ble skilt i 1874, etter å ha mishandlet sin kone gjentatte ganger. 

Han hadde en slags advokatpraksis i New York, men  hadde bare én sak i retten, og de fleste av hans tilfeller resulterte i rasende klienter og mye kritikk. Han prøvde å starte en avis, prøvde seg som predikant og som politisk agitator, alt med lite hell. Han publiserte også en bok kalt The Truth: A Companion to the Bible. 

Han engasjerte seg så i politikken og støttet det republikanske partiet, uten å få noen rolle i det. Etter at James A. Garfield ble president i 1881 forsøkte Guiteau å fremme sitt kandidatur for en diplomatisk stilling, uten å bli tatt seriøst.  

Drapsmann
Den 2. juli 1881 skjøt Guiteau president Garfield med to skudd bakfra, på en jernbanestasjon i Washington D.C. Guiteau hadde aldri tidligere møtt Garfield, men var kommet til den oppfatning at han måtte ryddes av veien for å gi plass til en rivaliserende fraksjon i det republikanske partiet. Guiteau hadde ingen personlig forbindelse med denne rivaliserende fraksjonen. 

Garfield døde den 19. september, 11 uker etter å ha blitt skutt, etter en lang og smertefull kamp mot infeksjoner. Det har i ettertid blitt hevdet at dødsfallet var en følge av kirurgenes uvaskede hender og ikke-steriliserte instrumenter, og at han lett kunne overlevd med sterilt medisinsk behandling, som var vanlig praksis i USA bare ti år senere.  

Da Garfield døde ble Guiteau anklaget for drap. Rettssaken mot ham startet 14. november 1881 i Washington, DC. Han dikterte sin selvbiografi til New York Herald. Han smilte og vinket til journalister og tilskuere på vei inn og ut av rettssalen, tilsynelatende glad for å være i sentrum for oppmerksomhet. Under rettssaken ble han forsvart av sin svoger, George Scofield, en advokat fra Chicago. Forsvarets strategi gikk ut på å argumentere for at Guiteau var sinnssyk, og mange ekspertvitner ble ført, gårde for forsvaret og aktoratet, for å belyse spørsmålet. Guiteau selv spilte en aktiv rolle i rettssaken. Han hevdet at han hadde en befaling fra Gud om å drepe Garfield. Forsvaret hevdet først også at Garfields død var et resultat av dårlig medisinsk behandling, men forlot denne strategien tidlig. 

Guiteau ble funnet skyldig i mord på presidenten den 25. januar 1882. Da dommen ble lest opp ropte Guiteau en rekke forbannelser og uanstendigheter til juryen før han ble ført bort av vakter til sin celle for å avvente henrettelse. 

Han ble hengt den 30. juni 1882 i District of Columbia. Av de fire morderne på USAs presidenter levde Guiteau lengre enn noen etter offerets død. I hans tilfelle levde han i ni måneder etter presidentens død.

 Referanser 

 Eksterne lenker 
 History House's account of Guiteau's life and the assassination of Garfield, part 1, 2  and 3.
 The Truth and the Removal.

Kategori:Personer fra USA dømt for drap
Kategori:Jurister fra USA
Kategori:Personer fra Freeport i Illinois